rlitschk/wikidir huggingface dataset:
Langenbeek (hoochdüütsch Langenbek) is en Stadtdeel von de Stadt Hamborg in’n Bezirk Horborg. An’n Westrand von’n Stadtdeel flütt de Engelbeek langs. De Stadtdelen ümto sünd Wilsdörp in’n Noorden, Rönnborg in’n Oosten, Sinsdörp in’n Süden un Marmsdörp in’n Westen. To de öllsten Funnen ut Langenbeek höört dat Hünengraff ut de Bronztied, dat twüschen Blättnerring un Bookholter Weg liggt. De Naam Langenbeek kummt von en Beek, de dör den Oort flaten is. Wohrschienlich weer dor de Engelbeek mit meent. Langenbeek weer toeerst en enkelten Hoff mit Watermöhl, de 1306 toeerst in de Oorkunnen vörkeem. In de Johren 1950 sünd en ganz Reeg Regenhüüs in Langenbeek anleggt worrn. En groten Deel von de Straten ut disse Tied is na Öörd in de Lümbörger Heid nöömt. Von 1987 bet 1994 is dat Neeborebeed Langenbeker Feld anleggt worrn. In de Franzosentied von 1810 bet 1814 hett de Oort to de Mairie Horborg in’n Kanton Horborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to dat Amt Horborg tohöört. Na 1885 weer dat in’n Kreis Horborg. 1932 is dat Deel von’n neen, grötteren Kreis Horborg
Knick (hoochdüütsch Knick) is en lütten Oort in de Gemeen Otter (Samtgemeen Töst) in’n Landkreis Horborg, Neddersassen. De Oort höört polietsch al von öllers bi Otter mit bi. De Oost hett ehren Born in’n Süüdwesten von Knick, in’n Süden flütt de Otterer Beek langs, de na de Wümm flütt un de Beken in’n Noorden un Oosten doot na de Eest fleten. Knick liggt dormit an de Waterscheed twüschen disse dree Strööm. De Naveröörd sünd Glüsen in’n Noorden, Neddernhoff un Langeloh in’n Noordoosten, Hinkenbossel un Hökel in’n Oosten, Kamp mit Kamperlien in’n Süüoostden, Otter in’n Süden, Schillingsbossel in’n Süüdwesten un Wilst un Töst in’n Noordwesten. In de Franzosentied von 1810 bet 1814 hett de Oort to de Mairie Töst in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1852 to de Vaagdie Töst in dat Amt Horborg tohöört. 1852 is de Oort in dat Amt Mesborg wesselt. Dor is he bet 1859 bleven, denn is dor dat Amt Töst von worrn. Na 1885 weer dat in’n Kreis Horborg. 1932 is dat Deel von’n ne’en, grötteren Kreis Horborg worrn. Knick
Kelp (ut de engelsche Spraak) sünd lange Seealgen, de to de Brunen Algen (Phaeophyceae) tohören doot. De wetenschoppliche Naam for düsse Ordnung mank de Bruunalgen is Laminariales. Dat gifft um un bi 30 verschedene Geslechter mank de Kelpen. Kelp wasst in Unnerwater-Wolden (Kelpwolden) in flacke Ozeane. Dat warrt annahmen, datt de Kelpen in dat Miozän upkamen sünd, vör um un bi 23 bit hen to 5 Mio. Johre Düsse Organismen bruukt Water mit veel Nährstoff dor in un wasst bloß bi Temperaturen vun twuschen 6 un 14 ° Celsius. Se sünd dor bekannt for, datt se bannig fix wassen doot. De Geslechter Macrocystis un Nereocystis wasst meist en halven Meter an een Dag un könnt tolest 30 bit 80 m lang weern. In dat 19. Johrhunnert weer dat Woort „Kelp“ sunnerlich tohopenknütt mit Seealgen, de verbrennt wurrn sünd, um dor „Soda-Asch“ (besteiht to'n groten Deel ut Natriumcarbonat) ut to maken. To de Seealgen, de dor for bruukt wurrn sünd, hörden Aarden vun de Laminariales un ok vun de Fucales mit to. Dat Woort „Kelp“ is dortieds ok direktmang for de Asch bruukt wurrn, de bi dat Verbrennen denn rutkeem. Macrocystis Evolution Thomas, D. 2002. Seaweeds. The Natural History Museum, London,
Tsutomu Seki (japapansch 関 勉, Seki Tsutomu; * 3. November 1930 in Kōchi, Präfektur Kōchi, Japan) is en japaansch Amateurastronom. He is Baas vun de Geisei-Steernwacht in Geisei, un Liddmaat vun de Kometensektschoon vun de Oriental Astronomical Association. Seki is eegentlich utbildt Konzertgitarrist, hett sück aber in de Loop vun de Tiet immer mehr de Astronomie towendt, insbesünnere de Söök nah Kometen. He hett bitlang 34 Kometen opdeckt, dorünner 1965 den bannig hellen Ikeya-Seki, de sogor över Dag mit bloot Oog sichtbor weer, as ok de nah hüm nömmt Kometen C/1961 T1 (Seki) un C/1967 C1 (Seki). Wieter hett he 224 Asteroiden opdeckt, vun de he völ nah Öörd un Sehenswürdigkeiten vun de Präfektur Kōchi nömmt hett, as (2396) Kochi, (2571) Geisei oder (2582) Harimaya-Bashi. De Asteroid (3426) Seki wurr nah hüm nömmt. Websteed vun Tsutomu Seki (japaansch, engelsch) Minor Planet Discoverers Normdaten: VIAF: 259844158 | Wikipedia-Personensöök
Dit Woort hett noch annere Bedüden: kiek dorför ünner Slachter (Mehrdüdig Begreep). De Slachter oder Slächter is eun aulet Werf un betekent wen de beroopsmotig slachtet un dat Fleusk verarböjjet. Slachters maakt van dat Fleusk för Exempel Wösst, man auk annere Fleuskprodutke. Slachter abööjet in Slachterüjjen oder in Slachthöven. In’n Middelöller maak man in Noordduitskland eun Verscheel twisken de Mannsluie, de de Deerten slachten un de Mannluie, de dat Fleusk verarböjjen un verköffen. De Handwerkers, de öhre Upgove dat Slachten van’n Deerten was nööm man Küter. Os Lohn för öhre Arböjj kriegen seu dat Gleschinge un Indömels un boben up nau den Kopp van den Deerten. To dat Geschlinge seggt man up Platt auk Küüt un to’n Riuthalen seggt man dorümme auk iutküten. In veulen Städten in Plattduitskland gifft et Stroten, de nau wiesen dat dor öherdages mool de Küters arböjjen.(Küterstraat in Kiel, Küterdoor in Kiel, Lübeck, Stralsund, Rostock). De Handwerkers de dat Fleusk verarböjjen un verköffen weern de Knokenhauer (Knakenhauer). In veulen Städten, to’n Bispill in Bremen oder Hannover gifft et Strotennaam os Knakenhauergasse und Knokenhauerstrate. In Hilmessen gifft dat sogor dat Knokenhaueramtshuus. Alfred Schönfeldt: Räumliche und historische Bezeichnungsschichten in der deutschen Synonymik des Schlächters und Fleischers. Diss.Marburg 1965.S.78
Slachter oder Schlachter betekent Slachter, en Handwerksberoop. Schlachter is de Familiennaam von August Schlachter (1901–1996), düütschen Architekt un SS-Föhrer, Elisabeth Baumann-Schlachter (1887–1941), Swiezer Schrieversche, Eugen Schlachter (* 1957), düütschen Politiker, Franz Eugen Schlachter (1859–1911), Swiezer Ooldphiloloog, Heinrich Schlachter (1817–1868), düütschen Koopmann un Parlamentarier, Monika Schlachter (* 1957), düütsche Rechtswetenschopperin, Moriz Schlachter (1852–1931), düütschen Bildhauer un Altarboer, Simon Schlachter (* 1992), düütschen Kock, Wolfgang Schlachter (1908–1999), düütschen Finnougrist. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Muck is ene vun de Lütten Inseln, de en Deel vun de Binneren Hebriden in Schottland sünd. Se warrt ok Isle of Monk nöömt. De wichtigste Oort op dat Eiland is Gallanach. Dat Eiland harr in dat Johr 2011 27 Inwahner. Fähren fohrt vun Port Mór na Canna, Rum un Eigg as ok na Mallaig un Arisaig op't faste Land. De hööchste Punkt op dat Eiland is Beinn Airein. Muck is ok för de Robben un de Swienswalen bekannt, de an un vör de Küsten leevt. Muck. Mehr Biller, Videos oder Audiodateien to’t Thema gifft dat bi Wikimedia Commons. Websteed vun dat Eiland (engelsch) Koordinaten:56° 50′ N, 6° 14′ W Eilannen vun de Binneren Hebriden Canna | Coll | Colonsay | Eigg | Iona | Isay | Islay | Jura | Longay | Muck | Mull | Oronsay | Pabay | Raasay | Rona | Rum | Skye | Scalpay | Staffa | Tiree | Ulva
Buntgöse oder Buntgosen (wetenschopplichen Naam: Tadorna) heet en Geslecht mank de Echten Halfgöse. Halfgöse sünd se, vunwegen, datt se na Utsehn un Morphologie enerwegens twuschen Aanten un Göse staht. To de Buntgöse höört seven Aarden to, de sik nich groot verschelen doot. All Aarden leevt an de Waterkant un föhrt sik up, as Grunnelaanten in Gemarken mit flack Water, man ok as Göse up de Fennen dorachter, de Gras freten doot. Sunnerlich in de Brödeltied gellt de Buntgöse as beetsch un veniensch. De Göse drievt ehre Mannslüde denn dorto an, datt se gegen annere Vagels oder Gegenspelers gegenan gaht un de ut ehr Revier verdrievt. Een Aart, dat is de Hubenaant, is 1964 tolest sehn wurrn un wohrschienlich utstorven. Rostgoos, Tadorna ferruginea Paradiesgoos, Tadorna variegata Bargaant, Tadorna tadorna Graukopp-Kapgoos, Tadorna cana Austraalsche Buntgoos, Tadorna tadornoides Radjahgoos, Tadorna radjah Zopp-Buntgoos, Tadorna cristata Buntgöse. Mehr Biller, Videos oder Audiodateien to’t Thema gifft dat bi Wikimedia Commons.
De Rostgoos (Tadorna ferruginea) is en orangebrune Halfgoos ut dat Geslecht vun de Buntgöse. De Vagel brott in den Noordosten vun Afrika, in Süüdoost-Europa, Zentralasien un in'n Süüdwesten vun China. Overwintern deit he in Indien un Süüdoost-Asien. De Rostgoos is 58 bit 70 cm lang un kann ehre Flunken 110 bit 135 cm wiet utspannen. Dor is düsse Buntgoos grötter mit, as en Aante, man lüttjer, as de meisten Göse. De Vagel sleiht na de Bargaante, de ok in Noorddüütschland vörkamen deit un in Würklichkeit keen Aant, man ok en Halfgoos is un ok to de Buntgöse tohören deit. In de Farv verscheelt sik Heken un Seken nich groot, man de Kopp vun dat Seken is en beten heller, mehr na Kaneel hen. De Ganner hett in'n Sommer todem en swatten Halsring. De Snavel is watt un de Föte sünd ok swatt. De Ogen sünd dunkerbruun. De Rostgoos leggt 6 bit 16 Eier. De Jungen slaht na dat utwussene Seken, man faken hefft se en griesen Vörflunken un keen witten. Düsse Halfgoos brott in Steppen, an de Övers vun Meere, Solten Sümpe un Ströme, towielen ok wietaf vun Water up kahle Barge, wo se in Höhlen bröden doot. Dat Nest
Kininvie is en Whisky-Brenneree in Dufftown, Moray. Se höört William Grant & Sons, de in disse Destille Malt-Whisky to’n Versnieden mit de huusegenen Blended Whiskys herstellen deit. De Brenneree Kininvie höört to de jüngsten Destillen vun Schottland. Se hett den Bedrief an’n 4. Juli 1990 opnahmen. De Brenneree is op dat Grundstück vun de Balvenie-Brenneree boet worrn un besteiht ut blots een Brennhuus mit en moderne reeknerkontrolleerte Destillatschoonsanlaag. De annern Vörgäng vun de Produkschoon warrt vun de Balvenie-Brenneree mit övernahmen, so as dat Meeschen.. Üm de Nafraag aftodecken löpt de Bedrief ahn Ünnerbreken. Meist de hele Whisky warrt för de Blended Whiskys vun William Grant & Sons bruukt. 2010 weer Kinvie dicht maakt, as de Ailsa Bay vun den Kunzern ehr Produkschoon opnahmen hett. 2012 is Kininvie aver wedder in Bedrief gahn. De Brenneree steiht in dat schottische Whiskyrebeet Speyside un kriggt ehr Water för de Produkschoon ut de Conval Hills. Brennt warrt in dree wash stills un söss spirit stills. Bit hüüt sünd ut de Destille blots twee Single-Malt-Whiskys rutbröcht worrn. De eerste is en lütte Utgaav mit den Naam Hazelwood 105, de tweete heet Hazelwood Reserve. De gröttste Deel vun den produzeerten Whisky ut de Kininvie-Brenneree geiht aver
Midnight Lace (op plattdüütsch so veel as „Middernachtsknüppels“; dt. Titel: Mitternachtsspitzen) is en US-amerikaanschen Thriller ut dat Johr 1960. Speelbaas weer David Miller, de Hööftrull weer vun Doris Day speelt. Dat Dreihbook baseertop dat Drama Matilda Shouted Fire vun Janet Green un is in de Oort vun Alfred Hitchcock sien Thrillers maakt. De US-amerikaansche Kit Preston stammt ut en riek Huus un leevt nu siet dree Maanden in London tosamen mit ehrn Ehmann Anthony Preston, de en Gewarfsmann in hoge Positschoon is. Se is hin un weg un freit sik op de Hochtietsreis, de na Venedig gahn schall. Man, ehr Ehmann hett veel üm de Ohrn un is nich faken tohuus. As se in’n dichten Nevel dör en Park na Huus geiht, höört se de tarrte Stimm vun en Kerl, de to ehr seggt, dat he ehr noch dissen Maand ümbringen will. Ehr Mann versöcht, ehr goot totosnacken, dat se sik keen Sorgen maakt, man gau dorop mellt sik de Kerl nochmol an’t Telefon un drauht Kit nochmol wedder mit Moord. Anthony schallt dorophen Scotland Yard in, man de Inspekter Byrnes glöövt nich recht, wat Kit vertellt – vunwegen dat sik Fronslüüd veel utdenken doot, üm mehr Acht vun jemehr
Natchez oder Nauchee (ok Nah'-Chee, afleit vun de Eegenbeteken: W'Nahk'-Chee - ‘flinke Krieger’ oder ut dat Choctaw Nahni-Sakti Chata - ‘Krieger vun de hooch Klippe’) weern en indiaansch Volk ut de Spraakgrupp vun den Hoka-Natchez, de to de Muskogee-Spraakfamilie tell. Se hebbt in dat Rebeet vun den hüdigen Bundsstaat Mississippi un deelwies in de Nahberbundsstaaten leevt. Dat wurrd annommen, dat hör Kultur en letzt Utlöper vun de Mississippi-Kultur weer. De Natchez hebbt Pyramiden baut un hebbt hör Herrscher De groot Sünn nömmt. Süüken un veer verloren Kriege (First, Second and Third Natchez War as ok de Natchez-Upstand) gegen de Franzoosen hemm den eenst bleuen Stamm mit sien bemarkenswert Kultur zerstört. Eenig Överlevende hebbt sück ünner de Nahberstämme, as Muskogee, Chickasaw un Choctaw verstreet un sück mit de vermischt. Hüüd gifft dat noch ruch weg 5.000 Natchez, vör allen in Mississippi, aber ok in Alabama un deelwies in Georgia. In dat 18. Johrhunnert geev dat noch etwa 22.0000 Stammesliddmaaten. List van Indianer up de noordamerikaansche Kontinent Natchez Trace and the People The Natchez Indians Schroeter, Willy: Große Sonne und sein Volk. Bemerkungen über die Natchez. In: Magazin für Amerikanistik, Heft 1 und 2, 1999
De Paradiesgoos oder Maorigoos (Tadorna variegata) is en Halfgoos ut dat Geslecht vun de Buntgöse. Se höört to de Aantenvagels mit to. Dor hannelt sik dat um en Aart bi, de dat bloß ok Neeseeland geven deit. In de Maori-Spraak warrt düsse Vagel „Pūtangitangi“ nömmt. De gröttste Verscheel twuschen Goos un Ganner is, datt de Heken en swatten Kopp un de Seken en witten Kopp hefft. De Paradiesgoos is um un bi 55 cm groot. De Deerter sünd monogam. Paare blievt meist en Leven lang tosamen. Se verdeffendeert tohopen en groot Territorium un dat is man roor, datt een mehr as twee Paradiesgöse up’n Bulten to sehn kriggt. De Brödeltied loppt vun Augustmaand bit Dezember. Mit twee Johren könnt Goos un Ganner sik vermehren. Se boot ehr Nest in dat hoge Gras un in holle Böme. Dat Seken leggt eenmol in’t Johr bit hen to 9 cremefarvte oder witte Eier. Dat duert acht Weken, denn könnt de Jungen flegen. Paradiesgoos. Mehr Biller, Videos oder Audiodateien to’t Thema gifft dat bi Wikimedia Commons.
Rethen is en lütte Dorp in den südlichen Deel van den Landkreis Gifhorn in Neddersassen, un höört to de Samtgemeen Popendiek. De Oort is wahrschienlich in de Tied vun Karl den Groten grünnt worrn. In dat Middelöller weer Rethen en Oort an de Grenz twischen de Diözese Hilmssen un Diözese Halverstidde. Rethen weer tiedwies ene sülvstännige Gemeende, höört nu aver to de Gemeende Vordörp und hett hüüt so wat 1.200 Inwahners. Rethen is bloot wenig Kilometer nördlich vun de Stadt Brunswiek. De Oort liggt in de Neeg vun de Lümborg Heid un höört to de Gemeen Vordorp, deren Hööftoort sik etwa dree Kilometer süüdoosten vun Rethen find. Rethen liegt direkt an der neddersasse L 321. Groot Straaten in de Neeg sünd de B4 (4 km in’n Oost), de B214 (6km in‘n West) un de A2 (6km in‘n Sued). Dat Dörp liggt in de Mitt vun de hoge Landschap Papendiek 75 de 80 Meter över de See. En Sünnerheit in Rethen sen de Schichten von Kalk ob de Bovensieb. Dat kann en paar Fossil ut de Kriedtied finnen. Fossil (Porosphaera globularis), Funden bi Rethen Fossil (Echinoida), Funden bi Rethen Fossil (Calcarea), Funden in Dornplecke bi Rethen Fossilen (Rostren), Funden bi Rethen
St. Magdalene oder Linlithgow weer en Whisky-Brenneree in Linlithgow, West Lothian, Schottland. De ehmoligen Brennereebowarken sünd in de schottischen Denkmollisten in de Kategorie C inordent. De Brenneree is 1765 vun Sebastian Henderson ünner den Naam Linlithgow grünnt worrn. 1797 weer se vun Adam Dawson övernahmen, de 1795 ok al de Bonnytown-Destille in den glieken Oort apen maakt harr. De beiden Brennereen sünd 1810 tosamenleggt worrn. In’t Johr 1912 is de Anlaag vun de Distillers Company Limited (DCL) opköfft worrn. St. Magdalene weer 1914 blangen Rosebank, Clydesdale, Glenkinchie un The Grange een vun de fief Destillen, ut de de Scottish Malt Distillers (SMD) grünnt weern. Wiel den Tweeten Weltkrieg weer en Tiet lang nich produzeert, 1983 is se stillleggt worrn. Delen vun de Brenneree weern afreten, in de anneren Bowarken sünd vundaag Wahnungen ünnerbröcht. St. Magdalene höör to dat schottische Whiskyrebeet Lowlands. Dat Water för de Produkschoon weer ut den Loch Lomond nahmen. Dat Molt, wat för den Whisky bruukt weer, harr en hogen Andeel vun Törf un weer eerst in de egene Molteree produzeert. As de 1968 dicht maakt worrn is, keem dat Molt ut de Brenneree Glenesk. Brennt weer in twee wash stills un twee spirit stills. List vun
Irene Lentz (verh. as Irene Jones, later as Irene Gibbons; * 8. Dezember 1900 in Baker, Montana, USA; † 15. November 1962 in Los Angeles, Kalifornien, USA) weer en US-amerikaansche Kledaaschmakersche, de in’n Afspann tomeist as Irene opföhrt weer. Lentz is in de Tiet vun’n Stummfilm na’n Film kamen. As Schauspelersche hett se 1921 mit Slapstick-Kummedien an de Siet vun Mack Sennett, Ben Turpin un Billy Bevan anfungen. 1929 hett se F. Richard Jones heiraat, de bi ehrn eersten Film Speelbaas weer. De is in’n Dezember 1930 aver al fröh an en Tuberkuloos doodbleven. In junge Johren harr Irene Lentz al dat Neihen lehrt. Mit ehr egen Kledaasch hett se en lütten Laden apen maakt, mit den se veel Spood haar. Se is denn in en hoch ansehne Boutique anstellt worrn, woneem ok Stars ut Hollywood inköpen deen. So keem dat, dat se ok in de Filmindustrie gau bekannt weer. Unafhangige Studios hebbt denn bi ehr nafraagt, dat se Kledaasch för en poor Produkschonen maken schüll. Vun de Tiet an, hett se sik blots noch Irene nöömt. 1933 hett se de eerste Arbeit för en Filmprodukschoon maakt. Veel Spood harr se 1937 mit ehr Kledaasch vun Ginger Rogers in dat
Jörk is en Gemeen in’n Landkreis Stood in Neddersassen mit 12.344 Inwahners (Stand 31. Dezember 2022). De Gemeen liggt in de Landschop Oolland un hett ehren Sitt in’n Oort Jörk. To de Gemeen höört blangen Jörk ok noch en Reeg annere Dörper mit bi, se is aver liekers nich wieder indeelt in polietsche Oortschoppen. Jörk liggt in’n Süüdwesten von’n Landkreis Stood an de Grenz na Hamborg. De Navergemenen sünd Buxthu in’n Süden, Vosshusen in’n Süüdoosten (in’n Landkreis Horborg), Neekark un Mittelskark in’n Westen, Steenkark un Greundiek in’n Noordwesten un dat sleswig-holsteensche Wedel in’n Noorden. In’n Noordoosten doot de Hambörger Stadtdelen Rissen un Blanknees liggen un in’n Oosten de Stadtdelen Cranz un Neefeld. De Gemeen Jörk is an’n 1. Juli 1972 ut de olen Gemenen Bossel, Eestbrügg, Hoov, Jörk, Königriek, Loodkup un Moorenn tohoopleggt worrn. Hoov un Moorenn legen bet to de Tied in’n Landkreis Horborg. In’n Juni 1980 is dat Raadhuus von de Gemeen in’n Grevenhoff intagen, in den al de Greven von dat Grevengericht Oolland seten hebbt. De Hoff is dorför för 1.665.000 DM ümboot worrn. Liddmaten: 1972 2011 2016 Heinrich Hauschildt (Bossel), Johannes Schacht, Hinrich Schleßelmann, Hinrich zum Felde, Paul Röver, Hans Oehms, Willy Dunker, Ernst Eggers, Oswald
Bosselbeek is en Siedlung in’n Stadtdeel Heimfeld, Bezirk Horborg, Hamborg. Bosselbeek liggt an’n Rand von de Haak un dat Holt Bossel von de Horbörger Bargen na Randmoor (Förstenmoor) un Maschen an de Süderelv. Bosselbeek liggt in’n Noordwesten von dat Rebeed von’n Stadtdeel Heimfeld. Na Noorden to liggt de Stadtdeel Moorborg un na Westen to de Stadtdeel Huusbrook. De Oort warrt na Westen hen afgrenzt dör de Autobahn 7, na Süden dör de Bundsstraat 73 un na Noordoosten dör de Industrieanlagen von de Seehavens 1 bet 4 un de Holborn Europa Raffinerie. Bosselbeek hett sien Naam na en olen Beek, de von de Haak langs de Iesenbahnlien na Oosten flütt un denn in de Moorwettern münnt. De Beek is ut dat Holt Bossel in dat Förstenmoor flaten. Lüüd hebbt dor fröher nich leevt. In dat Rebeed stünn vör allen Ellerholt. Later is dat Moorland raadt worrn un is as Raaland von de Lüüd in Eißendörp un Heimfeld för Weiden bruukt worrn. Eerst in dat 20. Johrhunnert sünd de eersten Hüüs in dat Rebeed von Bosselbeek boot worrn. Disse Hüüs stünnen an de Buxthuer Schossee, de in de Tied 1836 bet 1838 anleggt worrn is (vondaag B 73). Dat Rebeed hett fröher
De Cheyenne sünd en Volksstamm vun Indianer ut Noord-Amerika, de ehre Vörfohren inst in’ Westen vun de Groot Seen leevt hemm, de aber tosommen mit de kulturell aber ok spraaklich verwandten Arapaho unner den Druck vun de mit Gewehren utstatt un militärisch överleegen Ojibwe un Assiniboine nah Westen und Südwesten utwieken mussen; af 1750 weern de beid Völker de dominante militärische as ok politische Macht vun de Central Plains un de Front Range in’ Westen vun Nebraska un Kansas, in’ Südosten vun Wyoming as ok in’ Osten vun Colorado. Historsch sehn weern se eng Verbünnd vun de Arapaho, de Arikaree un later (vun hör instig Feinde) de Lakota Sioux, Comanche, Kiowa un Plains Apache. To hör traditschonell Feinde tellen de Shoshone, Ute, Osage un Pawnee un ganz besünners hör Ierzfeinde, de Crow. De Naam „Cheyenne“ stammt vermootlich ut de Beteeken Šahíyena ut de Spraak vun de Dakota Sioux (Náhtovonaho – „Nördliche Sioux“) un de Assiniboine un bedüüd „lütt Šahíya“. Ofschons de Identität vun de Šahíya nicht bekannt is, meenen völ Stämme, dat dormit entweder de Cree oder de Anishinabe (Ojibwe oder Chippewa) (de Cheyenne hemm de: Sáhea'eo'o nömmt) meent sünd oder en Volk, dat as de Cree, Anishinabe un Cheyenne
Meteorit vun Gnarrenborg De Meteorit vun Gnarrenborg is en Meteorit, den an’n 13. Mai 1855 bi dat Dörp Gnarrenborg in’t Düvelsmoor vun’n Heven daalkamen is. De fief Steen, de funnen worrn sünd, bröchen 7250 g op de Waag, de gröttste 2750 g. Se sünd Chondriten vun de Klass H3/L3 ut dat Mineral Olivin. De Iesenandeel is 24,76 Perzent. De grote Meteorit liggt hüüt in’t Mineralogsche Institut an de Universität Göttingen, twee Stück in’t Bargwarksmuseum in Clausthal-Zellerfeld, de Rest liggt wohrschienlich in Britische Naturgeschichtliche Museum in London. De Meteorit is in dat Moor twüschen Klenkendörp un Augustendorp dalkamen. Vondaag liggt dor de Oort Heinrichsdörp, de aver eerst in dat 20. Johrhunnert grünnt worrn is. Nöömt is de Meteorit na Gnarrenborg, ofschoonst de Oort üm un bi söss Kilometer wied weg is. Dat weer aver de nächste gröttere Oort. Deelwies warrt de Meteorit ok Meteorit von Bremervöör oder Meteorit von Stood nöömt. Dat liggt dor an, dat dat Rebeed 1855 to dat Amt Bremervöör un de Landdrostie Stood höört hett. https://www.lpi.usra.edu/meteor/metbull.php?code=5135
Moorwarder is en Oort in’n Stadtdeel Willemsborg, Bezirk Hamborg-Midd in Hamborg. Moorwarder weer fröher en egen Warder in dat Binnendelta von de Elv. Na en Reeg von Water- un Diekboarbeiden dör den Minsch billt dat aver vondaag en Deel von de Insel Willemsborg. Moorwarder liggt twüschen Noorderelv un Süderelv. De Bunthüser Spitz billt de Steed, an de sik de Elv in de twee Arms deelt. In’n Westen liggt dat Naturschuulrebeed Heuckenlock. De Naveröörd sünd Gätjensoort in’n Noorden, Spadenland in’n Noordoosten, Needörp in’n Oosten, Gauert in’n Süüdoosten, Bullenhuus in’n Süden (in Neddersassen), Fiefhusen un Neeland in’n Süüdwesten un Stillhoorn in’n Noordwesten. In’n Eersten Weltkrieg sünd 26 Soldaten ut Moorwarder fullen oder vermisst un in’n Tweten Weltkrieg 45. In de Franzosentied von 1811 bet 1814 hett de Oort to de Mairie Ossenwarder in’n Kanton Willemsborg höört. Dat Rebeed hett in disse Tied 1811 bet 1814 to dat Franzöösche Kaiserriek ünner Napoleon höört. Anners as Willemsborg keem Moorwarder nich eerst mit dat Groot-Hamborg-Gesett 1937 an de Stadt Hamborg. Dat is al siet 1395 Hambörger Rebeed, as Hamborg von Holsteen Moorwarder un Ossenwarder köfft hett, üm den Ingang na de Noorderelv to kuntrulleren. Al vörher harr Hamborg 1337 an de Süüdspitz dat Tollstatschoon Bunthuus